 

**בבית הדין הצבאי המחוזי**

**במחוז שיפוטי צפון**

בפני ההרכב: אל"ם טלי פריד - אב"ד

סא"ל לידור דרכמן - שופטת

רס"ן יהלומי דהן - שופטת

**בעניין: התובע הצבאי (ע"י ב"כ, סגן עמית שרמן)**

**נגד**

**הנאשם: ח/XXXטוראי נ' א' ל' (ע"י ב"כ, עו"ד גיל פרידמן)**

**הכרעת-דין**

לאור הודאתו, מורשע הנאשם בעבירה שעניינה שימוש בלתי חוקי בנשק לפי סעיף 85 סיפא לחוק השיפוט הצבאי, התשט"ו-1955, בהתאם לכתב האישום המתוקן והפרטים הנוספים.

**ניתנה היום, ו' בטבת התשפ"ד, 18.12.2023, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת

**גזר-דין**

הנאשם, טוראי נ' א' ל' , הורשע על פי הודאתו בעבירה שעניינה שימוש בלתי חוקי בנשק, לפי סעיף 85 לחוק השיפוט הצבאי, התשט"ו-1955. על-פי המתואר בכתב האישום המתוקן, ביום 16 בנובמבר 2023, בעת ששימש בתפקיד מגן מתקנים בעמדת הש"ג במחנה XXX, סירב הנאשם להכניס לבסיס קצין בשירות מילואים שביקש להיכנס עם רכבו, משלא היה ברשותו אישור כניסה מתאים. אף על פי כן, כשנפתח שער הבסיס ליציאת רכב אחר, ניסה קצין המילואים להיכנס לבסיס עם רכבו. משרת מילואים אחר שנכח במקום חסם את רכבו של קצין המילואים ובין השניים התפתח עימות, במהלכו הכניס הנאשם מחסנית לנשקו, 16-M מקוצר, משך את ידית הדריכה ובהמשך העביר את נצרת הנשק למצב "אוטומט". לאחר שנרגעו הרוחות, הבחין רס"ל דאבוש, שהגיע למקום, כי הנאשם אוחז בנשקו כשהוא טעון במחסנית, ועל כן ניגש אליו מאחור ותפס במתפסי הנשק במטרה לפרוק את נשקו של הנאשם. בשלב זה, נפלטו מנשקו של הנאשם שלושה כדורים, וקליע אחד פגע ברכבו של קצין המילואים.

הנאשם התגייס לצה"ל בחודש ינואר 2022 כמגן מתקנים XXX. לאחר האירועים המפורטים לעיל, פגש הנאשם את קצין המילואים ליד מרפאת המחנה, שם הזמין אותו האחרון להכות אותו ובתגובה, דחף הנאשם את קצין המילואים (ת/1).

הצדדים נקשרו ביניהם בהסדר טיעון המשקף את חומרת העבירה, נסיבות ביצועה והעובדה כי נורו מנשקו של הנאשם שלושה כדורים. מנגד, שקלו הצדדים את הודאת הנאשם בהזדמנות הראשונה, את החיסכון בזמן השיפוטי וכן את טענת הנאשם כי דרך את נשקו רק לאחר שהבחין במשרת המילואים שנכח במקום מכניס לנשקו מחסנית, עת התפרץ קצין המילואים לתוככי הבסיס.

ההגנה עמדה בטיעוניה על נסיבותיו האישיות של הנאשם, שמצאו ביטוי בראיות שהגישה, ובאופן חריג אף נשמעו מפיה של העובדת הסוציאלית המלווה אותו מטעם XXX. ממכלול ראיות אלה התרשמנו מדמותו של הנאשם – שעל אף התמודדותו עם רקע ומציאות חיים מורכבת מאוד (שלא יפורטו מפאת צנעת הפרט) – נלחם בכדי להתגייס לצה"ל והשלים תקופת שירות משמעותית, במהלכה הוכר כחייל בודד, נעדר עורף משפחתי, המתמודד עם מצוקות כלכליות משמעותיות ואף על פי כן תומך בבת זוגו, הסובלת אף היא מקשיים כלכליים ורגשיים (ראו: ס/2, ס/3). הנאשם אף זכה לשבחים רבים מצד סגן ברקוביץ', ששימשה מפקדתו במהלך הטירונות שביצע XXX, עמה הוא עומד בקשר עד היום (ס/1). הנאשם, בדברו האחרון, הביע צער על מעשיו.

כידוע, לא אחת עמד בית הדין הצבאי לערעורים על חומרת השימוש הבלתי חוקי בנשק, וכי על כל חייל – קל וחומר מי שמשמש כמאבטח מתקנים ומתוקף תפקידו מחזיק בנשק דרך קבע – לנהוג באופן מבוקר וזהיר בעת עיסוק בנשק, נוכח פוטנציאל הסיכון הממשי הגלום בשימוש בו.

אמות המידה שנקבעו בפסיקת בית הדין הצבאי לערעורים לקביעת העונש בגין הרשעה בעבירה זו, הן **מידת ההתרשלות** בשימוש בנשק **והתוצאה** של המעשה הרשלני בנשק (ע/369/81 **סמל אסייג נ' התובע הצבאי הראשי** (1981)). בענייננו, לאור נסיבות הרקע שהובילו לאירוע המצער – ניסיון כניסתו של קצין המילואים ליחידה ללא היתר; הפעולות שננקטו על-ידי יתרת הנוכחים במקום; והעובדה שהירי בוצע לאחר שרס"ל דאבוש ניגש לנאשם מאחור ותפס במתפסי הנשק – סברנו כי בענייננו עיקר החומרה נעוץ **בפוטנציאל הנזק** הגלום במעשיו של הנאשם, אשר למרבה המזל לא התממש לכדי פגיעה בגוף, והסתיים אך בפגיעה של קליע בודד ברכבו של קצין המילואים. עם זאת, אך באורח נס לא נגרמה חבלת גוף, לאחר שנורו מנשקו האישי של הנאשם שלושה כדורים, כך שפוטנציאל הנזק במעשים איננו מבוטל.

בבואנו לבחון את הסדר הטיעון, לצד חומרת העבירה ופוטנציאל הנזק הממשי בצידה, מצאנו להעניק משקל של ממש לנימוקי הצדדים לקולה, ובכללם לנטילת האחריות מצד הנאשם בהזדמנות הראשונה ממש, לצער הכן שהביע לפנינו ובעיקר לשירותו המשמעותי, הטוב והמועיל לאורך תקופה לא מבוטלת, שראוי כי יזקף לזכותו ביום פקודה, **בפרט בראי נסיבותיו האישיות הקשות ורקעו יוצא הדופן, שמצאו ביטוי ממשי בראיות ההגנה לעונש.** בשקלול הדברים, באנו לכלל דעה כי הסדר הטיעון סביר ומאוזן ועל כן מצאנו לכבדו.

**על הנאשם נגזרים, אפוא, העונשים הבאים:**

1. **מאה (100) ימי מאסר לריצוי בפועל, שיימנו החל מיום מעצרו (26 בנובמבר 2023), ובניכוי שלושה ימי מעצרו.**
2. **עונש מאסר מותנה בן שלושה (3) חודשים למשך שנתיים (2) שלא יעבור עבירה שעניינה שימוש בלתי חוקי בנשק.**
3. **הורדה לדרגת טוראי.**

**זכות ערעור כחוק.**

**ניתן היום, ו' בטבת התשפ"ד, 18.12.2023, והודע בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת

**העתק נכון מהמקור  
  
ק' בית הדין**

**נערך על ידי: ס.ש**

**בתאריך: 31.12.2023**

**חתימת המגיה: סגן שיר בן-ארמון**